Odločba Komisije

z dne 17. februarja 1997

o postopkih potrjevanja skladnosti gradbenih proizvodov po členu 20(2) Direktive Sveta 89/106/EGS glede kovinskih sider za uporabo v betonu za pritrjevanje nenosilnih sistemov

(Besedilo velja za EGP)

(97/161/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode [1], kakor je bila spremenjena z Direktivo 93/68/EGS [2], in zlasti člena 13(4) Direktive,

ker mora Komisija med dvema postopkoma iz člena 13(3) Direktive 89/106/EGS za potrjevanje skladnosti proizvoda izbrati „najmanj zahtevni postopek, ki je skladen z varnostnimi zahtevami“; ker to pomeni, da se je treba odločiti, ali je za posamezen proizvod ali družino proizvodov obstoj sistema kontrole proizvodnje pod odgovornostjo proizvajalca potreben in zadosten pogoj za potrjevanje skladnosti ali pa je zaradi razlogov glede izpolnjevanja meril iz člena 13(4) za ta namen potrebna udeležba odobrenega certifikacijskega organa;

ker člen 13(4) zahteva, da mora biti tako določen postopek naveden v mandatih in tehničnih specifikacijah; ker je zato zaželena opredelitev koncepta proizvodov ali družine proizvodov, kakršen je uporabljen v mandatih in tehničnih specifikacijah;

ker sta postopka iz člena 13(3) podrobno opisana v Prilogi III k Direktivi 89/106/EGS; ker je treba zato za vsak proizvod ali družino proizvodov jasno opredeliti metode, kako se morata postopka uporabljati s sklicevanjem na Prilogo III, ker ta daje prednost nekaterim sistemom;

ker je postopek iz točke (a) člena 13(3) v skladu s sistemi, določenimi v prvi možnosti brez stalnega nadzora ter drugi in tretji možnosti točke (ii) oddelka 2 Priloge III, in postopek iz točke (b) člena 13(3) v skladu s sistemi, določenimi v točki (i) oddelka 2 Priloge III in prvi možnosti, s stalnim nadzorom, točke (ii) oddelka 2 Priloge III;

ker so ukrepi, predvideni s to direktivo, v skladu z mnenjem Stalnega odbora za gradbeništvo,

SPREJELA NASLEDNJO ODLOČBO:

Člen 1

Skladnost proizvodov iz Priloge I se potrdi s postopkom, pri katerem je poleg sistema kontrole proizvodnje, ki ga izvaja proizvajalec, v ocenjevanje in nadzor kontrole proizvodnje ali proizvoda samega vključen odobren certifikacijski organ.

Člen 2

Postopek potrjevanja skladnosti iz Priloge II se navede v mandatih za smernice za evropska tehnična soglasja.

Člen 3

Ta odločba je naslovljena na države članice.

V Bruslju, 17. februarja 1997

Za Komisijo

Martin Bangemann

Član Komisije

[1] UL L 40, 11.2.1989, str. 12.

[2] UL L 220, 30.8.1993, str. 1.

--------------------------------------------------

PRILOGA I

Kovinska sidra za uporabo v betonu za pritrjevanje nenosilnih sistemov: za uporabo pri zaključnih delih za pritrditev in/ali podporo montažnih betonskih elementov, kakršni so lahki obešeni stropi, in inštalacijskih elementov.

--------------------------------------------------

PRILOGA II

DRUŽINA PROIZVODOV

Kovinska sidra za uporabo v betonu za pritrjevanje nenosilnih sistemov (1/1)

Sistemi potrjevanja skladnosti

Za spodaj navedeni(-e) proizvod(-e) in namen(-e) uporabe se Evropska organizacija za tehnična soglasja (EOTA) zaprosi, da v ustrezni smernici za evropsko tehnično soglasje opredeli naslednji(-e) sistem(-e) potrjevanja skladnosti:

Sistem 2 +:

Glej Prilogo III, 2(ii), k Direktivi 89/106/EGS, prva možnost, vključno s potrjevanjem kontrole proizvodnje, ki jo izvede odobreni organ na podlagi začetnega preskušanja proizvodnega obrata in kontrole proizvodnje ter ocene stalnega nadzora in odobritve kontrole proizvodnje.

Proizvod(-i) | Namen(-i) uporabe | Raven(-ni) ali razred(-i) | Sistem(-i) potrjevanja skladnosti |

Kovinska sidra za uporabo v betonu (za nenosilne sisteme). | Za uporabo pri zaključnih delih za pritrditev in/ali podporo montažnih betonskih elementov, kakršni so lahki obešeni stropi, in inštalacijskih elementov. | | 2 + |

Specifikacija za sistem mora biti takšna, da jo je mogoče izvesti tudi tam, kjer za neko lastnost proizvoda ni treba določiti zmogljivosti, ker najmanj ena država članica nima nobenih pravnih zahtev za takšno lastnost (glej člen 2.1 Direktive 89/106/EGS in po potrebi klavzulo 1.2.3 razlagalnih dokumentov). V teh primerih se preverjanje takšne lastnosti ne sme naložiti proizvajalcu, če se ne želi izreči o zmogljivosti proizvoda.

--------------------------------------------------